Lausuntopyyntönne 2.5. dnro OM 9/36/2011

**Ehdotus oikeusministeriön asetukseksi ulosottovirastojen toimipaikoista**

Pohjois-Karjalan maakuntaliitto kiittää mahdollisuudesta tulla kuulluksi ulosottovirastojen toimipaikkoja koskevan asetuksen valmistelussa. Maakuntaliitto korostaa valtionhallinnon palvelujen alueellisen saatavuuden ja kansalaisten tasa-arvoisen kohtelun merkitystä. Nämä ovat asioita, joiden painoarvo on erityisen suuri pitkien etäisyyksien maakunnassa.

**Pohjois-Karjalan maakuntaliitto esittää, että ulosottovirastojen toimipaikkoja maakunnassa ei lakkauteta. Vaikka lainsäädäntöä ja tietojärjestelmiä on kehitetty, henkilökohtaiselle asioinnille on edelleen tarvetta. Satunnainen asiointi ulosottovirastossa ei saa muodostua kohtuuttoman hankalaksi, mikä todetaan jo itse lausuntopyynnössä.**

**Vaikka lakkautettaviksi esitetyt toimipaikat ovat pieniä ja muutokset koskisivat vain kahdeksaa työntekijää, on valitettavaa, että esitetyssä muodossa toteutuessaan toimipaikkauudistuksessa kävisi samalla tavalla kuin useissa muissa viime aikojen hallinnollisissa uudistuksissa, joissa valtion toimipisteitä ja palveluja on ajettu maakunnassa rajulla kädellä alas ja valtion työpaikkojen määrä on vähentynyt merkittävästi.**

**Jos toimipaikkaverkostoa karsitaan, jokaisessa seutukunnassa tulee uudistuksen jälkeen olla vähintään yksi ulosottoviranomaisen toimipaikka. Mikäli toimipaikkoja lakkautetaan ehdotuksen mukaisesti, ulosottolaitoksen palvelujen alueellisesta saatavuudesta on huolehdittava muutoin. Valtion säästötoimenpiteet eivät saa koitua muutoinkin vaikeassa asemassa olevien kansalaisten kustannuksiksi.**

Esitetyllä uudistuksella saavutettavat välittömät taloudelliset säästöt eivät lausuntopyynnön mukaan tulisi olemaan merkittäviä. Ulosoton asiakkaille uudistuksesta aiheutuu kuitenkin haittaa ja kustannuksia. Asiointimatkat pitenisivät ja asiointiin käytettävä aika useissa tapauksissa moninkertaistuisi.

Esimerkiksi Keski-Karjalan alueelta asiointimatkat Joensuuhun olisivat jo yhteen suuntaan enimmillään yli 100 kilometriä. Matkat ulosottoviraston Joensuun päätoimipaikkaan ja myös Nurmeksen sivutoimipaikkaan olisivat pitkiä myös maakunnan muista osista. Oman haasteensa palvelujen saavutettavuudelle asettavat julkisen liikenteen rajalliset kulkuyhteydet. Henkilöautolla kuljettaessa pelkkiin edestakaisiin asiointimatkoihin menisi maa­kunnan reuna-alueilta useita tunteja, julkisen liikenteen harvenevilla yh­teyksillä asiointi ulosottoviranomaisen toimipaikassa veisi helposti kokonaisen päivän. Myös lakkautettavissa toimipaikossa työskennelleiden työntekijöiden työmatkat pitenisivät huomattavasti. Näiden työntekijöiden siirryttyä aikanaan eläkkeelle perintä- ja ulosottoasioiden kannalta tärkeä paikallistuntemus katoaisi.

Toimipaikkojen lakkautusten perusteluissa käytetyt kriteerit eivät kuvaa
yksiselitteisesti palvelutarvetta tai sen muutoksia. Koska yksikköjen toimialueen velallisten määrästä ei ole ollut tilastotietoa, alueellista palvelutarvetta on arvioitu toimipaikan vastuualueeseen kuuluvien kuntien väestö­kehityksellä vuosina 2000–2010 ja vuonna 2008 kolmen kuukauden aikana toteutetun asiakaskäyntiselvityksen perusteella. Väestömäärä tai sen kehitys ei kuitenkaan suoraan korreloi ulosottoa koskevan palvelutarpeen kanssa. Tästä kertoo esimerkiksi se, että maksuhäiriöiden riskissä on huomattavan suuria eroja maan eri alueiden ja myös eri kuntien välillä. Väestön velkaantuneisuus, maksukyky, maksuhäiriöriskit ja todellinen palvelutarve tulisi pyrkiä huomioimaan kriteereissä. Maksuhäiriöriskiä voi lisätä esimerkiksi se, että käytettävissä olevat tulot asukasta kohden ovat Pohjois-Karjalassa maan alhaisimmat, vuonna 2009 vain 75 % Uudenmaan tuloista. Toimipaikkojen määrän karsiminen ei muutenkaan ole tarkoituksenmukaista tilanteessa, jossa ulosottojen ja maksuhäiriöiden määrä kasvaa huolestuttavasti.

Koska huomattava osa ulosottoviranomaisen työstä tehdään tietojärjestelmiä hyödyntäen, sulkemisen sijasta pieniä yksikköjä voitaisiin vahvistaa ruuhka-alueilta siirrettävillä tehtävillä. Työnsiirtoa hyödyntämällä monia ulosottoviranomaisen sijainnista riippumattomia tehtäviä voitaisiin suurimpiin yksiköihin keskittämisen sijasta hoitaa myös pienemmissä toimipisteissä. Kun Etelä-Suomessa on jatkuva työvoimapula ja työntekijöiden vaihtuvuus on suurta, voitaisiin tätä työnsiirtoa lisätä Pohjois-Karjalan kaltaisille alueille, missä pätevää/pysyvää työvoimaa löytyy helpommin.

 POHJOIS-KARJALAN MAAKUNTALIITTO

 Maakuntahallitus

 Pentti Hyttinen Jari Aho

 maakuntajohtaja hallinto- ja talousjohtaja